SKRIFTLIG FORESPØRGSEL E-0051/01

af Joaquim Miranda (GUE/NGL) til Kommissionen

(22. januar 2001)

Om: Konstruktion af en vej i Arouca (Portugal) og miljømæssige konsekvenser

Der er planer om inden for den nærmeste fremtid, at indkalde bud med henblik på konstruktion af en vej, der skal sikre forbindelsen Feira/IC2/Arouca i Aveiro-distriktet i Portugal.

Der er tale om en vigtig vej, og formodentlig har den portugisiske regering forelagt eller vil forelægge Kommissionen en ansøgning om støtte til dette projekt.

Vejforløbet, navnlig en strækning på henved 2 km i Arda-floddalen, møder imidlertid hård modstand, herunder fra forskellige lokale sammenslutninger, da miljøet og landskabet klart vil lide overlast.

Der er i øvrigt allerede foretaget en VVM-undersøgelse, hvori det konkluderes, at vejføringen gennem Arda-floddalen på den pågældende strækning vil have meget alvorlige miljøkonsekvenser.

Til trods herfor insisterer man ikke alene på at gennemføre den pågældende strækning, men har også fundet midler til at omgå den nationale og Fællesskabets lovgivning desangående, ifølge hvilken der bl.a. skal foretages VVM-undersøgelser: der er således udarbejdet et særskilt projekt med henblik på en 9,9 km lang vej (der omfatter den omstridte strækning), selv om dette projekt indgår i en vejstrækning på henved 30 km i alt.

Vil Kommissionen på denne baggrund besvare følgende spørgsmål:

1. Er den bekendt med denne situation? Har den modtaget nogen ansøgninger om støtte til dette projekt?

2. Hvilke foranstaltninger vil Kommissionen træffe på baggrund af den ovennævnte vejstræknings indvirkning på miljøet? Vil den gøre støtten til denne strækning afhængig af, at de relevante VVM-undersøgelser respekteres? Vil Kommissionen acceptere, at vejprojektet bliver splittet op, for at man kan undgå at tage hensyn til disse undersøgelser?

Svar afgivet på Kommissionens vegne af Margot Wallström

(7. marts 2001)

Vejprojektet Feira/IC2/Arouca er genstand for en klage, som er blevet forelagt Kommissionen og som denne er ved at undersøge nærmere. Skulle det vise sig, at der er tale om en overtrædelse af fællesskabslovgivningen, skal Kommissionen ikke undlade at drage sine konklusioner med hensyn til en eventuel fællesskabsfinansiering.

Endvidere fremgår det af de oplysninger, der er modtaget fra de portugisiske myndigheder, at dette projekt endnu ikke er blevet forelagt for Kommissionen med henblik på samfinansiering via strukturfondene eller Samhørighedsfonden.

Ifølge en foreløbig analyse er der øjensynlig tale om et projekt med en tosporet vej, som er omfattet af punkt 10, litra d), i bilag II til Rådets direktiv 85/337/EF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2). Gennemførelsen af en miljørisikovurdering i henhold til dette direktiv er i princippet overladt til medlemsstaternes eget skøn.

Det betyder dog ikke, at medlemsstaterne har handlefrihed med hensyn til en sådan vurdering. Ifølge direktivets artikel 2 skal medlemsstaterne træffe de nødvendige foranstaltninger for at projekter, der kan få væsentlig indvirkning på miljøet underkastes et krav om tilladelse og en vurdering af denne indvirkning, inden der gives tilladelse.

Kommissionen vil som led i behandlingen af ovennævnte klage om nødvendigt anmode de portugisiske myndigheder om yderligere oplysninger om afviklingen af proceduren for vurderingen af det pågældende projekts miljøvirkninger.

(1) EFT L 175 af 5.7.1985.

(2) EFT L 73 af 14.3.1997.